
הצעה לסדר-היום 

שביתת החקלאים המתוכננת ל-22 בנובמבר 

היו"ר רוחמה אברהם-בלילא:
חברי חברי הכנסת, הנושא הבא: שביתת החקלאים המתוכננת ל-22 בנובמבר, הצעות לסדר-היום שמספרן 4148, 4202, 4227 ו-4228. מכיוון שאני אמורה לנאום, אודה לכבוד סגן היושב-ראש כרמל שאמה, שיחליף אותי רק לפרק הזמן הקצר הזה, עד אשר אשא את דברי. תודה. 

היו"ר כרמל שאמה:
בבקשה, הצעה לסדר-היום בעניין שביתת החקלאים המתוכננת ל-22 בנובמבר. הדוברת היחידה – חברת הכנסת רוחמה אברהם-בלילא. בבקשה. 

רוחמה אברהם-בלילא (קדימה):
גברתי השרה, אדוני סגן השר, אדוני היושב-ראש, חברי חברי הכנסת, יש לנו מדינה קטנה גיאוגרפית אבל גדולה, גדולה מאוד, בחקלאות. תוצרת החקלאות בישראל ב-62 השנים היא תוצרת לתפארת, ואין לי ספק שהיא חקלאות ההיי-טק העולמית. 

לצערי הרב, או לצערנו הרב, בשבוע הבא יפסיקו החקלאים למשך שלושה ימים את אספקת הפירות והירקות לכל רשתות השיווק ולמערך השווקים הסיטונאיים. זו הפעם הראשונה שהחקלאים נוהגים כך, כי ממשלת ישראל ממשיכה להפנות את גבה לחקלאים, שלמרות כל הקשיים העצומים שהם מתמודדים עמם ביום-יום, הם ממשיכים לפתח, הם ממשיכים לקדם והם ממשיכים לייצא לעולם את התוצרת החקלאית, שאנחנו מאוד גאים בה. 

אדוני היושב-ראש, חברי חברי הכנסת, מצד אחד אני מבינה את הצורך במדיניות הכוללת של צמצום מספר העובדים הזרים בכלל, ואפילו צמצום מסוים בקרב העובדים הזרים בחקלאות. צמצום, חברי חברי הכנסת, לא יכול להיות שרירותי, ואין דין משק חקלאי בפריפריה הרחוקה, שבה יש כשל מהותי של שוק התעסוקה, למשקים במרכז הארץ או בפריפריה הקרובה. 

אבל השערורייה הגדולה ביותר היא ששוב המדינה לא עומדת בהתחייבויות שהיא לקחה על עצמה. בהחלטת הממשלה, סגן השר, נקבע במפורש מנגנון זיקה שבין הפחתת מספר העובדים הזרים בחקלאות לבין פיתוח מיכון טכנולוגי שיאפשר את ההפחתה הזו. בפועל, מכסות העובדים הזרים בכלל והעובדים הזרים בפריפריה מצטמצמות. משקים קורסים, חקלאים הופכים להיות עבריינים בכוח, והמדינה לא עושה דבר כדי לקדם את המיכון החקלאי ולעמוד בהסכם. 

זה באשר לצמצום מספר העובדים הזרים, אבל יש בעיה נוספת בעיני, שזו התופעה הפסולה של קיצוץ מכסות המים בדיעבד. שוב, הממשלה הזו מתפארת ברטרואקטיביות, ודיברנו בנושא הזה קודם, עכשיו – על קיצוץ מכסות המים בדיעבד, תוך התעלמות מוחלטת מסוגיית התכנון הנורמלי של החקלאות בישראל. 

תכנון הקצאת מכסות המים הוא בלתי סביר ובלתי מידתי בכל קנה מידה, ואין ספק, חברי חברי הכנסת, שהחקלאות הישראלית ביצעה מהפכה של ממש הן בסוגי הגידולים, הן במעבר הולך וגדל לשימוש במים מושבים והן בחיסכון במים. אולם – אדוני השר, גם רציתי לראות פה את שר החקלאות משיב על הסוגיה הזו, ואני מקווה מאוד שלפחות מדיניות המשרד תראה שהיא ההיפך ממה שתציע, ואני מקווה שלא תשלול, וכן יהיו פנים למשא-ומתן עם אותם נציגי החקלאים בשבוע הבא. 

הקיצוץ שמוצע, משמעותו לא רק חיסול כלכלי של חלק גדול מהמשקים. הקיצוץ הזה משמעותו חיסול החקלאות במובנה הלאומי ובמהותה של המדינה הציונית, תוך העדפה מוחלטת של תרבות הבטון. ושלא לדבר על כך שתהיה עלייה חדה במחירי הירקות והפירות. ושוב, מי שיסבול זה כל אותם אנשים עניים ואותם אזרחים במדינה שישלמו את המחיר. 

הממשלה הגרועה הזו מלעיטה את הכנסת ואת אזרחי המדינה בהצהרות ובחוקים ריקים מתוכן, בקשקושים על הצהרות נאמנות, בדיבורים על אחיזתנו בארץ-ישראל. יש פגיעה, שהיא שיטתית, של הממשלה הזו בחוסן הלאומי שלנו, בלכידות החברתית שלנו, בריבונות שלטון החוק והאחיזה הציונית בארץ-ישראל, כאשר פוגעים באותם חקלאים שמיישבים את המדינה הזאת. 

במעשיה, אדוני היושב-ראש, הופכת הממשלה את החקלאים לאויבי האומה, למקבצי נדבות, ובטח שבטח לסוחרי נדל"ן. הדיבורים הגבוהים והאגרופים הקמוצים – כל אלה הם מס שפתיים,  שמסתיר חידלון גדול ואפס מעשה. הגיע הזמן, אולי באיתות הזה של החקלאים בשבוע הבא, הפסקה של שיווק התוצרת החקלאית במדינה – אולי זה איתות גדול, שהם אומרים לכם די. 

אדוני סגן השר, אתה לא חבר בוועדת השרים, לצערי הרב, אבל בשבוע הבא אני אעלה לוועדת השרים את הצעת החוק שלי לתיקון הפטור מהיטל בשל העסקת עובדים זרים, לפחות בכל מה שקשור לפריפריה הרחוקה, ואני מדברת על הערבה התיכונה ועל כל אותו אזור קשה, ששם קשה באמת להשיג חקלאים. הצעת החוק הזו, אני מקווה מאוד שתעזור לי להעביר אותה בוועדת השרים, ואני מקווה מאוד שהממשלה הזאת תתמוך בה. תודה רבה. 

היו"ר כרמל שאמה:
תודה רבה לכבוד חברת הכנסת רוחמה אברהם-בלילא. 

היו"ר רוחמה אברהם-בלילא:
אדוני סגן השר, אתה מתבקש להשיב על הצעתה של חברת הכנסת רוחמה אברהם-בלילא. 

סגן שר האוצר יצחק כהן:
ובכן, גברתי, הצעה דחופה לסדר-היום בעניין שביתת החקלאים. בחודש מאי 2009 חתמו התאחדות חקלאי ישראל ומשרדי החקלאות והאוצר על הסכם, אשר עוגן לאחר מכן בהחלטת ממשלה, אשר לפיו לצד מתווה פוחת במספר העובדים הזרים בענף החקלאות, שיגיע ל-18,900 בשנת 2015, יושקעו 280 מיליון שקל בפיתוח ורכישה של טכנולוגיות מיכון ותהליכי ייצור מחליפי ידיים עובדות. כן יועמדו 45 מיליון שקלים לתמרוץ העסקת עובדים ישראלים. 

יש לזכור, גברתי, כי בסופו של דבר נדרש איזון. יותר מדי עובדים זרים אנחנו רואים, עובדים זרים בבתי-אריזה למשל, ולא ייתכן שהענף כולו יישען על עובדים זרים. עם זאת, המדינה שואפת לסייע בידי החקלאים לקיים את הפעילות בענף. לעניין האיזון, יש לציין שהחקלאים חתמו על ההסכם עם המכסה הפוחתת וההטבות לצדו, ובנוסף, ועדה מקצועית בראשות המשנה לנגיד בנק ישראל המליצה על מספרים נמוכים בהרבה של עובדים זרים – 5,000 עובדים קבועים עד סוף 2014, ורק בספר המרוחק. 

גברתי, מדינת ישראל עומדת בהסכם. חלק גדול מהפער בין מספר העובדים בפועל לבין המכסה שעליה הוסכם נובע מאישורי הבאה, שמסיבות כאלה ואחרות לא מומשו על-ידי החקלאים עצמם. על כל פנים, לפני כשבוע נפגשו נציגי משרד הפנים, החקלאות והאוצר עם נציגי החקלאים. גברתי, הישיבה היתה טובה ובונה, וסוכם כי יוקם צוות משותף אשר יבחן בתוך שבועיים את הפערים בין המדינה לחקלאים, וכן ייבחנו צעדים נוספים שעיקרם סיוע לחקלאים. 

אני הייתי מבקש ממך, ואני בטוח שתעשי את זה, תעקבי אחרי עבודת הצוות. סך הכול מדובר בשבועיים. אין לי שום ספק שאת תעשי את זה, בתור שרה לשעבר וסגנית יושב-ראש וחברת כנסת פעילה, פרלמנטרית מצטיינת. אני בטוח שתיתני רוח גבית לוועדה.  

היו"ר רוחמה אברהם-בלילא:
תודה רבה. האם אדוני השר יסכים שיהיה דיון בוועדת הכספים בסוגיה הזו, על מנת שבאמת נוכל לעקוב מקרוב שאכן תהיה התחייבות של כל הצדדים, והשביתה אשר דובר עליה, שאמורה להיות בשבוע הבא – – –  

סגן שר האוצר יצחק כהן:
אז אולי בואי יחד נקרא להם מפה, לאור הישיבה הבונה והצוות שהוקם והפעילות שלך, האינטנסיבית: אנחנו ממש מצרים על כך שחקלאים החליטו בכל זאת לצאת לשביתה בת שלושה ימים. השביתה לגמרי מיותרת. אולי קריאתך וקריאתי מפה, מעל במה זו, לחקלאים, שיקבלו את הדברים ולא יצאו לשביתה, ואנחנו בעזרת השם נקווה שהצוות אכן יביא מזור למצוקות. 

היו"ר רוחמה אברהם-בלילא:
אני מוכנה לדבר אתם, ובתנאי שהדיון יהיה דיון אמיתי בוועדת הכספים, שבאמת יבחן את כל התהליכים האלה של מימוש כל הצדדים בהסכם אשר ייחתם. 

סגן שר האוצר יצחק כהן:
אנחנו מוכנים שהדיון יעבור לוועדת הכספים, ואני קורא לחקלאים, בקריאה משותפת עם גברתי, לא לצאת לשביתה, להפסיק את השביתה. 

היו"ר רוחמה אברהם-בלילא:
אני מודה לך, אדוני. 

סגן שר האוצר יצחק כהן:
תודה. 

היו"ר רוחמה אברהם-בלילא:
ובכן, חברי חברי הכנסת, אנחנו נעבור להצבעה. בעד – דיון בוועדת הכספים; נגד – להסיר את זה מסדר-היום. בבקשה. 

הצבעה מס' 7

בעד ההצעה להעביר את הנושא לוועדה – 6

נגד – אין

נמנעים – אין

ההצעה להעביר את הנושא לוועדת הכספים נתקבלה.  

היו"ר רוחמה אברהם-בלילא:
בעד הצביעו שישה, לא היו מתנגדים ולא היו נמנעים. ולפיכך אני קובעת שההצעה תובא לדיון בוועדת הכספים. 

